इंदौर/खंडवा। बाजीराव के एक खंज़र की भेंट ने मस्तानी को उनकी पत्नी बना दिया था. इस प्रसंग को फिल्म में बहुत प्रमुखता से दिखाया गया है। हालांकि बाजीराव, मस्तानी से पहले खरगोन के ठाकुर छतरसिंह को भी खंजर भेंट कर चुके हैं। परगना धरगांव निवासी ठाकुर भीमसिंह ने उनके परदादा को मिला यह खंजर हाथी दांत की म्यान में आज तक संभालकर रखा है।
मस्तानी ने संभालकर रखा था उस खंज़र को
फिल्म में दिखाया गया है कि बाजीराव बुंदेलखंड मुहिम के दौरान जब जख्मी मस्तानी के पास जाते हैं तो उनके जख्म की सिंकाई अपने खंज़र से करते हैं। उसे बाद में वहीं भूल आते हैं और बुन्देलखण्ड की परम्परा के मुताबिक़ जिसने खंज़र रखा, वो उसकी पत्नी बन जाती है। इस तरह मस्तानी ने बाजीराव को अपना पति मान लिया था, उस खंज़र को मस्तानी ने आजीवन संभाल कर रखा था।
एक खंज़र इनके पूर्वजों को भी दिया था
फिल्म के उस प्रसंग के अलावा खंज़र किसे गिफ्ट दिया, इस बारे में 46 वर्षीय ठाकुर भीमसिंह ने बताया कि बाजीराव के शासनकाल में उनके परदादा 32 गांवों के जागीरदार थे। 1740 में बाजीराव उत्तर भारत की ओर कूच कर रहे थे। इस दौरान उन्होंने रावेरखेड़ी में नर्मदा किनारे पड़ाव डाला था। भीमसिंह ने कहा कि उनके परदादा ने बाजीराव की बहुत मदद की. इससे खुश होकर बाजीराव ने मंडलेश्वर में उनके परदादा को सरोपाव (सिर से पैर तक की पोशाक) और खंजर भेंट किया था। उन्होंने बताया 28 अप्रैल 1740 को बाजीराव ने रावेरखेड़ी में ही अंतिम सांस ली थी।
नष्ट कर दिए मस्तानी और बाजीराव से जुड़े दस्तावेज
मस्तानी की मौत और उनसे जुड़े अन्य पहलुओं को लेकर इतिहासकारों की भले ही अलग-अलग राय रही है, इस बीच भीमसिंह ने दावा किया है कि मस्तानी का निमाड़ से भी नाता रहा है। उन्होंने बताया जब बाजीराव ने मस्तानी से विवाह किया तब उनके परिवार और समाज में इसका विद्रोह हो गया था। इससे बचाने के लिए बाजीराव ने मस्तानी को मंडलेश्वर स्थित प्राचीन जेल भवन में सुरक्षित रखा। विद्रोह शांत होते ही मस्तानी को पुणे भेज दिया। भीमसिंह का कहना है उनके पिता और दादा उन्हें इस कहानी के बारे में अकसर बताते रहते थे। हालांकि उनके पास इसके कोई दस्तावेज मौजूद नहीं है। क्योंकि उस दौरान बाजीराव और मस्तानी को लेकर जितने भी दस्तावेज थे, नष्ट कर दिए गए थे। इतिहास भी इससे सहमत नहीं है।
सोने के लालच में होती रही खुदाई
भीमसिंह ने बताया बाजीराव के शासनकाल के दौरान खरगोन के रावेरखेड़ी में बड़ा खजाना छुपाए जाने की भी चर्चाएं खूब चली। खजाने के लालच में करीब 10 वर्ष पहले लोगों ने खेत के खेत खोद दिए। बाजीराव की समाधि से कुछ दूरी पर भी खुदाई हुई, लेकिन पुरातत्व विभाग की सख्ती के बाद यह सब बंद हो गया।
समाधि उपेक्षित, पहुंच मार्ग खराब
श्रीमंत बाजीराव पेशवा जनकल्याण समिति के सदस्य गौरव मंडलोई ने बताया बाजीराव की समाधि तक पहुंचने से पहले कीचड़ और गंदगी के बीच से गुजरना पड़ता है। न पीने का पानी है न शौचालय। चौकीदार तो है, लेकिन रखरखाव ठीक नहीं है। दीवारों में दरारें पड़ रही है। श्री मंडलोई ने कहा आठ करोड़ से दीवारें बनना थी, एक ही बनी, बाकी काम नहीं हुआ। प्रचार-प्रसार के अभाव में पर्यटकों को भी समाधि के बारे में जानकारी नहीं है। उन्होंने कहा प्रदेश के संस्कृति मंत्रालय को यहां तीन दिनी पेशवा महोत्सव कराना चाहिए।
आगे की स्लाइड्स पर देखें फोटोज...
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva